એવું નથી કે તે લોકો અત્યંત ગરીબ અને ચીંથરેહાલ છે. કાલબાદેવી પર જ ઝવેરી બજારના નાકે આવેલા જાણીતા કૉટન એક્સચેન્જ બિલ્ડિંગ પાસેની ફૂટપાથ પર બસ-સ્ટૉપને લાગીને એક પરિવાર રહે છે, જેમાં અત્યારે અંદાજે નાના-મોટા ૧૫ સભ્યો છે. એ કૉટન એક્સચેન્જના બિલ્ડિંગમાં ત્રણ બૅન્ક આવેલી છે. વળી એમાં જ્વેલ વલ્ર્ડ નામનો ઑર્નામેન્ટ્સની વિવિધ દુકાનોનો મૉલ પણ છે. અહીં સેંકડો લોકોની દિવસભર અવરજવર રહે છે. તેમને પણ આ ન્યુસન્સનો ભોગ બનવું પડે છે. એવું સાંભળવા મળ્યું છે કે મૉલના વેપારીઓ દ્વારા તે પરિવારને પાંચ લાખ રૂપિયા ઑફર કરવામાં આવ્યા હતા અને કહેવામાં આવ્યું હતું કે તેઓ એ રૂપિયાથી અન્ય કોઈ ઠેકાણે વ્યવસ્થિત ઝૂંપડું લઈને ત્યાં રહેવા જતા રહે. જોકે પરિવારે એ માટે એવી રકમની માગણી કરી હતી કે વેપારીઓ ડઘાઈ ગયા હતા અને તેમની પણ બોલતી બંધ થઈ ગઈ હતી.